Prop. 105 L

(2022–2023)
Proposisjon til Stortinget (forslag til lovvedtak)

Endringer i lov om forsvarlig hundehold (retting av inkurier)

Tilråding fra Landbruks- og matdepartementet 21. april 2023, godkjent i statsråd samme dag. (Regjeringen Støre)

Dokumentet på regjeringen.no

1 Proposisjonens hovedinnhold

Hundeloven ble foreslått endret ved Prop. 85 L (2021–2022), og ble vedtatt endret ved endringslov 17. juni 2022 nr. 69. I ettertid har Landbruks- og matdepartementet blitt oppmerksom på enkelte inkurier. Det foreslås i denne proposisjonen å rette disse. Endringene som fremmes er av teknisk art og medfører ingen materielle endringer i loven. Ettersom loven ved endringslov 17. juni 2022 nr. 69 var gjenstand for en mer omfattende revisjon, antas det ikke å være behov for å gjøre materielle endringer i nær fremtid. Det antas videre at loven også vil leses av mange lekfolk, og det er derfor viktig at loven er entydig. Departementet foreslår av den grunn at de tekniske endringene gjennomføres nå.

2 Nærmere om lovforslaget

Til hundeloven § 19 andre ledd første punktum

Ordlyden i § 19 andre ledd første punktum foreslås endret ved at henvisningen til «tredje ledd» bokstav c endres til «første ledd» bokstav c. Endringen som foreslås vil være i henhold til lovens oppbygning og innhold. Ved en inkurie ble ordlyden i § 19 andre ledd første punktum ikke endret i samsvar med endringen i strukturen i § 19, som vedtatt ved endringslov 17. juni 2022 nr. 69. Feilen foreslås rettet.

Til hundeloven § 20 femte ledd

Ordlyden i § 20 femte ledd foreslås endret ved at henvisningen til § 19 «tredje ledd» bokstav a endres til § 19 «første ledd» bokstav a. Endringen som foreslås vil være i henhold til lovens oppbygning og innhold. Ved en inkurie ble ordlyden i § 20 femte ledd ikke endret i samsvar med endringen i strukturen i § 19, som vedtatt ved endringslov 17. juni 2022 nr. 69. Feilen foreslås rettet.

Til hundeloven § 29

Bestemmelsen i § 29 om at Kongen kan gi forskrift om lovens anvendelse på Svalbard, foreslås opphevet. Tilsvarende bestemmelse ble ved endringslov 17. juni 2022 nr. 69 tatt inn i § 1 a andre ledd om lovens virkeområde. Ved en inkurie ble § 29 ikke samtidig opphevet. For å rette feilen foreslås § 29 opphevet.

Til hundeloven kapittel 8

Siden § 29 er foreslått opphevet og dette er den eneste bestemmelsen i kapittel 8, blir kapittelet misvisende dersom det ikke oppheves samtidig med § 29. For å rette feilen foreslås kapittel 8 opphevet. Det foreslås ingen endring i etterfølgende kapittel eller paragrafer. Dette antas å være hensiktsmessig for at forarbeidene til disse bestemmelsene i endringslov 17. juni 2022 nr. 69 skal være enkle å finne frem til og lese.

Til ikrafttredelsesbestemmelsen

Endringsloven av 17. juni 2022 nr. 69 trådte i kraft 1. januar 2023. Departementet ser ingen grunn til å vente med ikrafttredelsen av endringsloven. Det foreslås at loven trer i kraft straks.

3 Økonomiske og administrative konsekvenser

Forslaget om å rette lovhenvisningene i hundeloven § 19 andre ledd første punktum og § 20 femte ledd, og å oppheve § 29 og kapittel 8, innebærer kun lovteknisk retting. Endringene vil ikke ha økonomiske eller administrative konsekvenser. Landbruks- og matdepartementet finner det er «åpenbart unødvendig» å sende forslagene til endringer på ny høring, jf. utredningsinstruksen punkt 3-3 andre ledd tredje kulepunkt, og endringene foreslås vedtatt uten forutgående høring.

Tilråding

Landbruks- og matdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i lov om forsvarlig hundehold (retting av inkurier).

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i lov om forsvarlig hundehold (retting av inkurier) i samsvar med et vedlagt forslag.

Forslag
til lov om endringer i lov om forsvarlig hundehold (retting av inkurier)

I

I lov 4. juli 2003 nr. 74 om forsvarlig hundehold gjøres følgende endringer:

§ 19 andre ledd første punktum skal lyde:

Er det tvil om en hund går inn under første ledd bokstav c, kan politiet ta hunden i forvaring og kreve at hundeholderen bekoster og medvirker ved en kyndig undersøkelse av hundens adferd for å avklare om den er vel avbalansert eller har en lav terskel for aggresjon eller andre farlige egenskaper mv.

§ 20 femte ledd skal lyde:

Kongen kan fastsette forskrift om unntak fra forbudet i § 19 første ledd bokstav a og vilkår for slike unntak.

Kapittel 8 Opphevet.

§ 29 Opphevet.

II

Loven trer i kraft straks.